20136. 06. 06.

**Árvízi védekezés Fejér megyében**

Sajtóközlemény

**Folyamatos a felkészülés és a védekezés a Duna Fejér megyei szakaszán. Június 5-én, délután megkezdte működését a Fejér Megyei Katasztrófavédelmi Igazgatóságon a Veszélyhelyzet-kezelési Központ, amely az árvízzel összefüggő katasztrófavédelmi feladatok koordinálását végzi. Dunaújvárosban összeült a járási helyi védelmi bizottság. Martonvásárban holnap tanácskozik a testület. Dr. Dorkota Lajos, a megyei védelmi bizottság elnöke a kulcsfontosságú dunaújvárosi helyszíneken személyesen ellenőrizte a védelmi munkákat.**

**Ercsiben** a Közép-dunántúli Vízügyi Igazgatóság által biztosított háromezer homokzsákkal az önkormányzat közfoglalkoztatottak és lakossági önkéntesek segítségével hat épület védelmén dolgozik. A védekezésben résztvevők száma hetvenre emelkedett. A Köztársaság téren a kikötői étterem, valamint három lakóház, a kompátkelőnél szintén két lakóingatlan bevédése szükséges. Lakosságvédelmi intézkedésre még nincs szükség. A védekezési feladatokat a katasztrófavédelmi megbízott bevonásával a város alpolgármestere irányítja, a szakmai segítséget a vízügyi igazgatóság szakembere biztosítja.

**Adonyban** a hullámtéren épült ingatlanok tulajdonosait az önkormányzat már értesítette. A szükség esetén kitelepítésre kerülő állampolgárok elhelyezéséről gondoskodnak, részükre befogadó helyet jelöltek ki a városban.

**Kulcs** településen háromezer homokzsák felhasználásával végzik a hajóállomás védelmét.

**Rácalmáson** az ártéri üdülők tulajdonosait szintén értesítette az önkormányzat.

**Dunaújvárosban,** a Szalki-szigeten a megemelkedett vízszint az áramszolgáltató transzformátorát veszélyezteti, amely létfontosságú a város lakosságának ivóvízellátása érdekében, mert innen biztosítják az áramot a városi szivattyútelepre. A transzformátor védelméhez a szükséges előkészületeket megtették - dr. Dorkota Lajos, a megyei védelmi bizottság elnöke személyesen ellenőrizte többek között azt is, hogy a megfelelő mennyiségű homokzsák már a helyszínen van. A védekezésben a Pálhalmai Büntetés-végrehajtási Intézet dolgozói és önkéntes fogvatartottak, valamint a Fejér Önkéntes Mentőszervezet tagjaként a Baracsi Önkéntes Tűzoltó Egyesület is részt vesz. Mindemellett egy 100 kilowatt teljesítményű aggregátort is a helyszínre szállítottak, amely szükség esetén biztosítja majd áramellátást a csápos kutakhoz. A Fejér Megyei Kormányhivatal Népegészségügyi Szakigazgatási Szerve az árhullám levonulásának végéig fokozott figyelemmel ellenőrzi majd a dunaújvárosi ivóvíz minőségét.

**Kisapostagon** a várható védekezési feladatokhoz homokot és zsákokat deponáltak.

**Baracson** - háromezer homokzsákkal - két veszélyeztetett épület megvédésén dolgoznak.

A megyei védelmi bizottság kéri a lakosságot, kövessék figyelemmel a testület, a vízügyi igazgatóság és a katasztrófavédelem közleményeit. Fejér megyében a [www.fejer.katasztrofavedelem.hu](http://www.fejer.katasztrofavedelem.hu/) és a [kormanyhivatal.hu](http://www.kormanyhivatal.hu/) oldalon olvashat friss információkat az árvízi védekezésről, az árhullám levonulásáról. A vízügyi helyzetről a [www.ovf.hu](http://www.ovf.hu/) oldalon találhat információkat. A Duna egyes szakaszainak vízállás-előrejelzéséről a [www.hydroinfo.hu](http://www.hydroinfo.hu/Html/hidelo/hidelo_graf_duna.html) oldalon tájékozódhat.

A Fejér megyei vízfolyások pillanatnyi állapotáról a [www.vizugy.hu](http://www.vizugy.hu/) honlapon, bal oldalon a *KDTVIZIG (Székesfehérvár)* menüpontot kiválasztva is olvashat. A Közép-dunántúli Vízügyi Igazgatóság tájékoztatóit a [www.kdtvizig.hu](http://www.kdtvizig.hu/) honlapon tekintheti meg. Az esetleges forgalomkorlátozásokról, útlezárásokról a [www.police.hu](http://www.police.hu/) oldalon tájékozódhat. A Fejér Megyei Katasztrófavédelmi Igazgatóság honlapján további információkat olvashat az [árvíz esetén tanúsítandó magatartási formákról](http://fejer.katasztrofavedelem.hu/index.php?subpage=2&subpage1=131).

**Dr. Dorkota Lajos sk. Magosi Lajos tű. ezredes sk.**

a Fejér Megyei Védelmi Bizottság a Fejér Megyei Védelmi Bizottság

elnöke katasztrófavédelmi

elnökhelyettese